|  |  |
| --- | --- |
| Αγαπητοί συνάδελφοι και φίλοι,  Είναι μεγάλη μας χαρά και τιμή να σας προσκαλέσουμε στο 1ο Συνέδριο για τις Διαταραχές Πρόσληψης Τροφής που διοργανώνει ο Σύλλογος Φίλων Πασχόντων από Διαταραχές Πρόσληψης Τροφής "Επιστρέφω", με την επιστημονική συνεργασία των Μονάδων Πρόσληψης Τροφής των Α' και Β' Ψυχιατρικών Κλινικών της Ιατρικής Σχολής του ΕΚΠΑ.  Οι Διαταραχές Πρόσληψης Τροφής αποτελούν μια ιδιαίτερη ομάδα ψυχικών παθήσεων, τόσο στην αιτιοπαθογένεια, όσο και στην αντιμετώπιση τους. Έχοντας ρίζες, τόσο στην γενετική, όσο και σε κοινωνικές συνιστώσες που καθορίζουν την αξία και αποδοχή του ατόμου από το περιβάλλον του, προκαλούν έντονη αποδιοργάνωση, τόσο στο ίδιο το πάσχον άτομο, όσο και στο οικογενειακό και φιλικό περιβάλλον του.  Η προσπάθεια μας τα τελευταία έτη σε συνεργασία με τα μέλη του συλλόγου είναι να διευρυνθεί ο διάλογος γι' αυτή την ομάδα ψυχικών προβλημάτων πέρα από τον κλειστό κύκλο των πασχόντων και των θεραπευτών που εξειδικεύονται στη θεραπεία τους. Το συνέδριο εντάσσεται στο πλαίσιο αυτής της προσπάθειας ευαισθητοποίησης, εκπαίδευσης και ενημέρωσης των ειδικών της ψυχικής υγείας για τις διαταραχές πρόσληψης τροφής.  Ελπίζουμε στη διάρκεια του συνεδρίου μας να βρείτε ενδιαφέρουσες ομιλίες, παρουσιάσεις και εργαστήρια αλλά και την ευκαιρία να συναντηθούμε, να γνωριστούμε και να συνομιλήσουμε γόνιμα για τις Διαταραχές Πρόσληψης Τροφής και τη θεραπεία τους.  Στην ιστοσελίδα του Συνεδρίου [https://ed-congress.gr](https://ed-congress.gr/) σας προσκαλούμε να υποβάλετε τις προτάσεις σας για συμπόσια και προφορικές ανακοινώσεις. Στην ιστοσελίδα είναι φυσικά διαθέσιμες και όλες οι πληροφορίες σχετικά με το κόστος και τη διαδικασία εγγραφής.  Είμαστε βέβαιοι ότι η συμμετοχή σας θα συνεισφέρει καθοριστικά στην επίτευξη των στόχων του Συνεδρίου. | |
| Φραγκίσκος Γονιδάκης Αναπλ. Καθηγητής Ψυχιατρικής Μονάδα ΔΠΤ, Α' Ψυχιατρική Κλινική ΕΚΠΑ Αιγινήτειο Νοσοκομείο | Ιωάννης Μιχόπουλος Καθηγητής Ψυχιατρικής Μονάδα ΔΠΤ, Β' Ψυχιατρική Κλινική ΕΚΠΑ Αττικό Νοσοκομείο |
|  | |